钦定古今图书集成/明伦汇编/官常典/第796卷 > 梁德珪
## 钦定古今图书集成/明伦汇编/官常典/第796卷 > 梁德珪

按《元史》本传：“德珪，字伯温，大兴良乡人。初给事昭睿
顺圣皇后宫，令习《国语》，通奏对。年十一，见世祖。至元
十六年，为中书左司员外郎，俄陞郎中，六迁至参议
尚书省事。至元三十一年，执政入奏事，帝询其曲折，
不能对，德珪从旁辩析，明白通畅，帝大悦，拜参知政
事。在省日久，凡钱谷出纳之制，铨选进退之宜，诸藩”
赐与之节，命有骤至，不暇阅简牍。同列莫知措辞，德
珪数语即定。间遇疑事，则曰：某事当如某律，某年尝
有此旨，验之皆然。北京地震，帝阅州郡报囚之数，怪
其过多。德珪方在右司，诏问焉。对曰：“当国者急于征
索，蔓延收系，以致此尔。”帝感悟，为大赦，中外逋负，民
赖以苏。大德间，成宗即位，一遵祖武，庙堂以安静为
治。求进者不得逞其志，朋聚兴怨，摭事中伤德珪。会
帝有疾，言者盛气致诘，德珪以位居执政，不受輘轹，
慷慨引咎，遂安置湖广。帝疾愈，问知之，召使复位。既
至，帝问：“卿安在？”德珪涕泣不能语。赐酒馔，使往拜其
母。因以气疾乞骸骨归。大德八年九月卒于家，年四
十有六。